I. Indledning

Den 12. april 2016 offentliggjorde Kommissionen en meddelelse om status og den mulige vej frem med hensyn til den manglende gensidighed på visumområdet i forhold til visse tredjelande (herefter "aprilmeddelelsen"). Kommissionen beskrev situationen i relation til de pågældende tredjelande og anførte, at visumgensidighedsmekanismen har den virkning, at såfremt det pågældende tredjeland ikke har ophævet visumpligten senest den 12. april 2016, skal Kommissionen ifølge Rådets forordning (EF) nr. 539/2001 af 15. marts 2001 (herefter "forordningen"), som ændret ved forordning (EU) nr. 1289/2013 af 11. december 2013, vedtage en delegeret retsakt om suspension i 12 måneder af visumfritagelsen for statsborgere fra det pågældende tredjeland. Det er ligeledes et krav efter forordningen, at Kommissionen tager hensyn til konsekvenserne af en suspension af visumfritagelsen for EU's og dens medlemsstaters eksterne forbindelser.

I meddelelsen konstaterede Kommissionen, at der med tre tredjelande, nemlig Brunei, Canada og USA, ikke var opnået enighed om fuld visumgensidighed pr. 12. april 2016, og at bestræbelserne for at opnå en sådan gensidighed burde fortsætte.

I overensstemmelse med retningslinjerne for bedre regulering vurderede Kommissionen konsekvenserne og virkningen af en suspension af visumfritagelsen og konkluderede, at der ud over virkningerne for EU-borgerne og problemerne med gennemførelsen af suspensionen må påregnes en betydelig indvirkning på en lang række politiske områder/sektorer, navnlig på Den Europæiske Unions eksterne forbindelser med Canada og USA i et år, hvor forhandlingerne om vigtige aftaler på handelsområdet er gået ind i en afgørende fase eller må forventes afsluttet. Den konkluderede endvidere, at der med rimelighed kan forventes en nedgang i antallet af rejsende fra Canada og USA, og at dette vil føre til et betydeligt økonomisk tab for EU, uden at målet om fuld visumgensidighed for alle EU-borgere opnås.

Kommissionen opfordrede Europa-Parlamentet og Rådet til hurtigst muligt at indlede drøftelser og til senest den 12. juli 2016 at tage stilling til, hvilken vej frem, der er den mest hensigtsmæssige henset til den vurdering af konsekvenserne af en suspension af visumfritagelsen, som Kommissionen foretog i aprilmeddelelsen.

I den foreliggende meddelelse gøres der status over de fremskridt, der siden aprilmeddelelsen er gjort i drøftelserne med Canada og USA, de standpunkter, der er indtaget som svar på meddelelsen, gengives, og de næste skridt fastlægges.

II. Udviklingen siden aprilmeddelelsen i bestræbelserne på at opnå fuld visumgensidighed

Brunei (efter meddelelse fra Kroatien)

I aprilmeddelelsen anførte Kommissionen, at selv om fuld gensidighed med hensyn til visumfritagelse endnu ikke var blevet opnået med Brunei, havde de seneste kontakter været positive. Den 12. april 2016, dvs. parallelt med vedtagelsen af aprilmeddelelsen, ophævede Brunei formelt visumpligten for kroatiske statsborgere og begyndte at yde visumfrit ophold i 90 dage for statsborgere i Liechtenstein. Dette blev officielt meddelt den 13. april. Kommissionen glæder sig over, at problemet med manglende visumgensidighed er blevet løst i forhold til Brunei.

Canada (efter meddelelse fra Bulgarien og Rumænien)

I aprilmeddelelsen fremhævede Kommissionen behovet for at stræbe efter fuld visumgensidighed og opfordrede Canada til at vise sin gode vilje ved at indføre konkrete foranstaltninger med henblik på at opnå visumgensidighed for alle Den Europæiske Unions 28 medlemsstater. Som led i bestræbelserne for at nå dette mål har der på politisk niveau været afholdt en række møder på højt plan med Canada i løbet af de seneste måneder. Kommissionens formand, Jean Claude Juncker, og formanden for Det Europæiske Råd, Donald Tusk, drøftede spørgsmålet med den canadiske premierminister, Justin Trudeau, i forbindelse med G7-mødet i Japan den 27. maj. Europa-Parlamentets formand, Martin Schulz, og den rumænske premierminister, Dacian Cioloş mødtes også med premierminister Trudeau henholdsvis den 18. maj og den 15. juni. På ministerplan mødtes kommissær, Dimitris Avramopoulos, med den canadiske minister for indvandring, John McCallum, den 23. maj, og den højtstående repræsentant/næstformand, Federica Mogherini, mødtes med den canadiske udenrigsminister, Stéphane Dion, den canadiske minister for indvandring, John McCallum, og den canadiske handelsminister, Chrystia Freeland, den 8. juni.

Betydningen af visaspørgsmålet set i lyset af den strategiske partnerskabsaftale mellem EU og Canada, og navnlig af forberedelserne til undertegnelsen og ratificeringen af den omfattende økonomi- og handelsaftale (CETA) mellem EU og Canada, er også blevet fremhævet på højeste politiske plan af Bulgarien og Rumænien. Begge medlemsstater har ligeledes anført, at de økonomiske fordele, der vil følge af ikrafttrædelsen af den omfattende økonomi- og handelsaftale (CETA), vil blive begrænset af, at bulgarske og rumænske statsborgere, herunder forretningsfolk og forbrugere, ikke vil kunne rejse til Canada uden visum.

Parallelt hermed tog canadiske eksperter på teknisk niveau på mission i Rumænien mellem den 9. og den 15. juni med henblik på at skabe tillid, identificere mulige risici og afsøge mulighederne for at afbøde de risici eller problemer, der kunne være forbundet med en ophævelse af visumpligten. Begge sider gav positive tilbagemeldinger om missionen. De canadiske myndigheder har planlagt at gennemføre en lignende ekspertmission i Bulgarien mellem den 21. og den 27. juli.

Spørgsmålet om visumgensidighed blev også drøftet på den fælles høring om migration og asyl mellem repræsentanter for det canadiske ministerium for indvandring, flygtninge og statsborgerskab og Europa-Kommissionen den 28. juni. På dette møde forklarede den canadiske delegation, at den canadiske minister for indvandring, flygtninge og statsborgerskab vil vurdere muligheden for at ophæve visumpligten for bulgarske og rumænske statsborgere.

Som nævnt i aprilmeddelelsen har et af elementerne i drøftelserne med Canada - i afventning af fremskridt i forhandlingerne om fuld visumgensidighed - været en mulighed for at indføre en midlertidig teknisk løsning i form af en gradvis udvidelse af den elektroniske rejsetilladelse (ETA) til bulgarske og rumænske statsborgere. EU's mål er fortsat fuld visumgensidighed for alle bulgarske og rumænske statsborgere. I dette øjemed undersøger Kommissionen sammen med de pågældende medlemsstater alle løsninger og muligheder. I denne forbindelse er den canadiske meddelelse af 28. juni 2016 om under visse omstændigheder og på visse betingelser at ophæve visumpligten for mexicanske statsborgere pr. 1. december 2016 et emne, der bør drøftes yderligere med de canadiske myndigheder.

Det intensive arbejde og de konstruktive drøftelser banede vejen for det møde på ministerplan mellem Canada, Bulgarien, Rumænien og Kommissionen for at gennemgå de fremskridt, der er gjort, og drøfte de næste skridt i retning af fuld visumgensidighed, som fandt sted den 11. juli i Bruxelles. På dette møde gav Canada tilsagn om i begyndelsen af efteråret at ville orientere om resultaterne af vurderingerne og om planerne for ophævelse af visumkravet, herunder om de nødvendige punkter i samarbejdet med Bulgarien og Rumænien.

På trods af at de konstruktive drøftelser med Canada, herunder på højeste politiske niveau, er blevet intensiveret i løbet af de seneste måneder, skal bulgarske og rumænske statsborgere stadig have visum for at rejse til Canada. Kommissionen noterer sig tilsagnene fra den canadiske regering om fortsat at ville samarbejde med EU med henblik på at opnå fuld visumgensidighed for alle EU-borgere. Kommissionen vil derfor fortsat arbejde hen imod fuld visumgensidighed og i samarbejde med Bulgarien og Rumænien søge at opnå hurtige resultater. Kommissionen ser frem til topmødet mellem EU og Canada, der finder sted den 27. oktober 2016, idet det kan give anledning til at bekræfte, at der er sket mærkbare fremskridt i bestræbelserne på at ophæve visumpligten for bulgarske og rumænske statsborgere.

De Forenede Stater (efter meddelelse fra Bulgarien, Kroatien, Cypern, Polen og Rumænien)

I aprilmeddelelsen fremhævede Kommissionen behovet for at stræbe efter fuld visumgensidighed og opfordrede De Forenede Stater til at vise sin gode vilje ved at indføre konkrete foranstaltninger med henblik på at opnå fuld visumgensidighed for alle Den Europæiske Unions 28 medlemsstater. For at nå dette mål er kontakterne med USA blevet intensiveret både på administrativt og politisk niveau.